Eu si timpul. Continuarea - Margareta Paslaru
Rațiunea acestui volum îmbrățișează fapte dintre anii 2006 și 2025. Trăind stări arzătoare, cizelând lucrul până la epuizarea îndoielii, găsind exprimarea artistică a unui tumult sufletesc ce formează „un tot“, împart cu voi, dragi cititori, parcursul. \n \n În 2011 căutam bustul Margareta, realizat de celebrul sculptor Cornel Medrea, pentru care am fost invitată să pozez cap de expresie la 19 ani. Unii mi-au spus că Muzeul Medrea s-a închis. Întrebând an de an pe unde ar putea fi, cineva mi-a sugerat Palatul Suțu. Era ultima șansă. Prin amabilitatea domnului Ioniță și a colegilor săi, lucrarea a fost localizată. Drept mulțumire, am donat Muzeului Municipiului București schița bustului creată de bunicul meu, Ion Dimitriu-Bârlad, sculptor monumentalist, în atelierul căruia am crescut. Artistul fotograf Lucian Năstase a captat momentul revederii. Incredibil, „Eu și Timpul“ de atunci! Curtea Veche Publishing aștepta chiar în acea perioadă titlul cărții la care lucram. Am anunțat că volumul se va intitula Eu și Timpul. Coincidență. Propria compoziție din 1980, inspirată de Virgil Carianopol piesă devenită șlagăr, se intitula tot Eu și Timpul. Lansarea cărții a avut loc în 2012 la Muzeul Municipiului București. \n \n Până și cei mai distanți maeștri față de muzica ușoară au recunoscut-o pe Margareta ca fiind o foarte talentată interpretă, compozitoare cu inventivitate melodică, ea ocupând scena și ecranul cu egală distincție. - Titus Andrei \n Vor mai fi fost interprete de muzică ușoară în România și până la apariția Margaretei Pâslaru (așa cum vor mai fi fost cântărețe în Franța și până la Edith Piaf), însă niciuna n-a fost binecuvântată cu glasul infinitelor posibilități de exprimare ca cel al „Pâslăriței“. - Dănuț Deleanu \n Dacă muzica ușoară românească a avut vreodată o vedetă de magnitudine internațională, această vedetă este cu siguranță doamna Margareta Pâslaru. - Radu Croitoru \n \n Inegalabila Margareta Pâslaru, vocea și harul artistei au scris istorie, într-o perioadă în care puțini îndrăzneau să se exprime așa cum a făcut-o ea. Oriunde s-a aflat, punctul de referință a rămas România, iar melodiile sale au fost și continuă să fie în inimile tuturor celor care, atunci când o văd pe scenă, se ridică în picioare să o aplaude. O personalitate unică, efervescentă, uimitoare. - Florentina Mușat